望九華山寄夏公酉
作者：郭祥正
朝代：宋

paragraphs: 扁舟泝南江，羣山漸秀發。
遙瞻九華峰，點點出天末。
迤邐見雄奇，平地犀尖拔。
夕陽凝紫煙，仙簪聚鴉髪。
又疑碧蓮花，倒插黄金闕。
想像終未工，靈襟謾超越。
矧彼山中人，了與塵事絕。
採秀既忘年，道授飛仙說。
世間名任高，物外緣皆滅。
百憂眷薄祿，我輩志已屑。
趨榮羞捷途，就卑老剛節。
雅知名山樂，勇往胡未決。
此興待君論，青衫可偕裂。